**Aseɣti n ukayad n Tẓri n tsekla**

**Askasi ɣef tbadut n tsekla**

Ugur n usebded n tiẓri n tsekla, yella-d imi ur tessaweḍ ad tesɛu annar n tezrawt ɣef ara teqdec: tasekla. Acku tamiḍrant-a tettbeddil seg tallit ɣer tayeḍ, seg tmetti ɣer tayeḍ.

Deg yiwen umagrad, Todorov (1986), anida yewwet ad yesqerdec tamiḍrant n tsekla, yettwali yella ccekk deg usemres n yirem « tasekla » (= « *littérature* »). Gar tmental i t-yeǧǧan ad d-yini annect-a, llant ti:

1. Ur nessin ara amezruy n wawal-a akked yigdazalen-is deg yal tutlayt, deg yal tallit. Iwekked-d belli tamiḍrant-a ulac-itt yakan: deg tutlayin n Lurup, awal “tasekla” (= “*littérature*”) melmi kan i d-yennulfa, yeffeɣ-d deg tasut tis XIX. Ɣef waya, Todorov yefka-d aseqsi-ya: ma yella aya d aneḍru amezruyan, ur nelli d imezgi? Seg tama-nniḍen, aṭas n tutlayin (am tid n Tefriqt) ur nesɛi irem amatu i d-yemmalen iqeddicen iseklanen.
2. Tasekla akken ma tella tebḍa am yibawen ɣef lluḥ. Wi zemren ad d-yini, ass-a, d acu i illan d wacu ur nelli d tasekla? Imi llan ayen din n yiḍrisen ay yekkat yal yiwen ad icudd ɣer tsekla s yal tamuɣli?
3. Rnu ɣer waya (ɣas akken yeqqen ɣer snat n tmental-a) tasekla tettbeddil ilmend n tmetti d wakud: yal timetti amek i tettwali afaras aseklan-ines. Ayen i izemren ad yili d tasekla deg kra n tmetti ahat, deg temmtti-nniḍen, mačči d tasekla. Yerna, deg umezruy, iḍrisen ttbeddilen talɣa, tarmest, tahuski, ayen i izemren ad yili d tasekla deg tallit, yezmer ad d-taweḍ tallit anida medden ad t-ttun, ad t-rren deg ṭṭerf.

Lamaɛna, annect-a yakk mačči d ssebba bac ad d-nini ulac tasekla. Acku yal tamiḍrant tesɛa azref ad tili blama yella yirem it t-id-yemmalen deg umawal. D acu kan, iseqsiyen-a tterran-d lwelha kan ɣef ccekk yellan ɣef tulmist “tagamant” (“naturelle”) n tsekla.

Ayen ara yekksen ccekk ɣef tilin n tsekla yettas-d seg tirmit, imi tamiḍrant “tasekla” tella deg wassaɣen yellan gar yimdanen yettidiren deg yiwet n tmetti.

Tizrawin i d-yewwin ɣef tsekla, sqerdecnt-tt s nat n tmuɣliwin yemgaraden: tamuɣli tawurant d tmuɣli taɣessant. Todorov iwekked-d akken ad nessemgired gar snat n tmuɣliwin-a akken iwata.

**2.3. Tabadut tawurant (= “*définition fonctionnelle*”)**

Ilmend n tbadut i d-yefka Heidegger i tmedyezt “*taẓuri d asemres n tilawt*” neɣ “*tamedyezt d asebded n umdan s wawal*”, izmer lḥal ahat tasekla d tamiḍrant tawurant.

Asbadu n tsekla ilmend n twuri-nnes terked deg umezruy, ulac meḥsub acu i ibeddlen deg-s seg tallit n Aristote, i d-yemmeslayen ɣef *Katharsis*, d asizdeg, d asfiz n yiḥulfan, am tuggdi neɣ leḥnana. Ɣas iwɛer akken ad d-yessegzi yiwen tamiḍrant-a, lamaɛna nezmer ad naf tesɛa assaɣ akked tirmit n yal yiwen ilmend n wayen yeqqar (neɣ isell) deg uḍris aseklan. Aristote, yettwali dakken d almad i d-yeslulen taẓuri n wawal (tamedyezt), i ilan sin n yiswiyen d igejdanen: almad s wayen ara iɛejben.

D tabadut mucaɛen ɣur umussalsan *(= “humanisme”)*, am wakken d tamusni, lamaɛna mačci d tamusni menwala, temgarad ɣef tin n tfelseft akked d tussna. Maca, wiss amek tga tmusni-ya ur nettaf anda-nniḍen, tella anagar deg tsekla? Tamusni-ya terza ayen yellan d amatu, izmer ad yeḍru, neɣ ahat yella deg tirga kan, tezmer ad tessudes tudert n umdan akked tmetti deg yettidir. Nezmer ad negzu amaḍal neɣ imdanen seg tirmit ara naf deg tsekla.Md: yezmer ad yesɛu yiwen tikti ɣef ṭṭraḍ mi ara iɣer ullis i d-yewwin ɣef ṭṭraḍ.

Tasekla, deg tama-nniḍen, tezmer daɣen ad tesbedd tasnakta s wayes ara telḥu tmetti: temmal-d amek i ilaq ad yili yiwen deg tmetti ilmend n tektiwin timaynutin. Ɣef waya, Stalline yella wanida yenna *“imedyazen, d ijenyuren n yiman”*.

Tikkwal yella wanida tuɣal d allal deg ufus n udabu iwakken ad isɛeddi tasertit-is. Lamaɛna tikkwal-nniḍen tettuɣal mgal-is.

Deg tsekla n tmaziɣt-taqbaylit sumata, tamuɣli-ya tawurant i tsekla tezga teddukkel akked tewsatin yettwassnen deg-s. Tiwsatin timensayin qqnent nezzeh ɣer tmetti, deg-sent i d-ttagmen medden ama d isuḍaf i ilaq ad yeḍfer yiwen deg tudert-is, ama d tasnakta s wayes ara ireṣṣi iman-is deg ugarw ukud yecrek tudert.

Ma nemmelsay-d ɣef tmedyezt taqburt, ad naf tawsit-a tezga teqqen ɣer tudert n yimdanen. Fkan-as azal d ameqqran, ama i tmedyezt, ama i umedyaz s timmad-is. Amedya n Yusef U Qasi, d yiwen seg waṭas n yimedyazen i ilan aẓayer meqqren deg tmetti deg tallit-is. Iferru s tmedyezt ayen akken ur ssawḍen medden ad t-frun s tmeslayt. Ulac lexsem deg yeḥḍer ur nefri, ulac deg yegra iman-is ur tefsis deg-s ccedda.

Tamedyezt tamensayt teqqen ula i unagraw n wazalen inmettiyen. Akken i d-yessegza Mammeri (1980), ulac amdan ur nessin ad yessefru, walukan kra. Ihi, ma yella yiwen ur yessin tmedyezt (neɣ ulamma yessen ciṭṭuḥ kan) yettusemma d argaz n lɛali, yessen lewqam; ma yella yessen ugar d argaz, d bab n teqbaylit, ma yella ifaz deg tmusni, yessen akken iqwem tamedyezt yettusemma d amusnaw, d bab n tmusni.

Ula d tamacahut, d tawsit i d-ttawin i warrac imecṭaḥ, tettuneḥsab deg tmetti taqburt d aɣerbaz amenzu n yimdanen. Deg-s lemmden tutlayt, tameslayt, lamaɛna lemmden daɣen ula d agraw n yisuḍaf d yilugan s wayes tleḥḥu tmetti(azalen inmettiyen). Lemmden tagmat, tadukkli, leqder; lemmden daɣen amek ara seḥbibren ɣef tenmeẓla tenmettit (“cohesion sociale”).

Imedyaten ihi ṭṭuqqten, nezmer ad d-nebder ayen din n twuriwin n tsekla ama taqburt, ama tamirant. Acku, ula deg tsekla tamirant, ama d tin yuran neɣ d tin n ccna, aṭas n yiḍrisen i d-ykkren mgal tasnakta i yeṭṭfen amḍiq ama ilmend n tmetti taqburt d wansayen-is, amedya n tcennayin n terbaɛt Jurjura, i d-yeffɣen mgal ansayen n zzwaj n bessif n tlawin, ama d tin yuran, i yuɣalen d allal akken ad snernin tutlayt akked d yidles n tmaziɣt i iwwet udabu ad yeɣbu deg tmurt-a.

Ɣer tama n tbadut-a tawurant, llant snat-nniḍen, d tid yettwassnen ugar, d tiɣessanin (tigensanin). Yiwet tesbadu-d tasekla ilmend n urwas, ma d tayeḍ tettwali tasekla s wudem n ccbaḥa.

**2.4. Tabadut taɣessant (tagensant) (= “ *définition structurelle*”)**

**2.4.1. Arwas (= “*imitation*”)**

Tabadut n tsekla ilmend n urwas teṭṭef amḍiq seg teglest armi d tasut tis XVIII, deg-s sin yiferdisen:

* **Tabadut tamatut:** taẓuri d arwas yettmgaraden ilmend n wallal nesseqdec, tasekla d arwas s tutlayt.
* **Tabadut tuzzigt:** mačči d arwas menwala, mačči d arwas n tilawt, lamaɛna d arwas n wayen yellan d aferriɣ (= “*Fiction*”) ur neḥawaj ad yili deg tilawt:.

Deg tbadut-a, tasekla sumata tettwasbadu-d am wakken d arwas (“*mémesis*”) neɣ d agenses n tigawin n yimdanen s tmeslayt. Tasekla s tbadut-a tuɣal d aferriɣ. Ur d-teqqar tidet, ur teskiddib, lamaɛna ayen i d-teqqar dayen yecban tidet (“*vraisemblance*”).

Seg tbadut-a, aṭas n tbadutin tinaddayin i d-yefrurin deg-s: ttwalint tasekla d akellex, d aɣurru, ɣas akken tasekla ur tt-yerzi yara waya, ur telli d tidet ur telli d tikellax, lamaɛna d tasugnant (“*imaginaire*”).

**2.4.2Tahuski n tsekla *(=“belles-lettres”)***

Tabadut-a tekcem deg tmuɣli n ccbaḥa: tahuski: isekkilen icebḥen (= “*belles-lettres*”), taẓuri icebḥen (=“*beaux arts*”).

Seg tlemmast n tasut tis XVIII d asawen, teffeɣ-d tbadut-a n tsekla d tanemgalt n tmenzut-a (mgal tikti n urwas deg tsekla), terra azal ugar i ccbaḥa. Tasekla ur tesɛi iswi bexlaf win n ccbaḥa. Seg yimir, tamuɣli ɣer tẓuri akked tsekla tmal ugar ɣer wayen i d-mmalent deg yiman-nnsent. Tasekla d asemres ahuskan n tutlayt. Tamuɣli tarumuntikt (“*romantique*”) n tikti-ya, yettunefk-as wazal, almi d-tessenser tasekla seg tudert (ttwalin ulac assaɣ gar tsekla akked tudert n tidet).